
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



				         Р Е Ш Е Н И Е 
№ РП-547-19-037
			
Днес, на 07.08.2019 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:

Член: Антоанета Цонкова 
Член: Пламен Йоцов
Член: Силвия Къдрева
У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01-С-547/ 04.07.2019 г.
	Сигналът е насочен против А. С. Ю. – кметски наместник на с. Г., общ. М.
	В сигнала се съдържат твърдения за това, че като кметски наместник на кметството в с. Г., А. Ю. често отсъства от работа, което е породено от това, че е регистриран и изпълнява дейности като земеделски производител - животновъд. Тази дейност е в нарушение на чл.41, ал.1от Закона за местното управление и местната администрация, тъй като той всяка година продава животни, което се вписва в хипотезата на чл.1, ал.1, т.2 от Търговския закон.
	Към сигнала няма приложени доказателства. 
При проверката относно допустимостта на сигнала се установи, че същият не отговаря на изискванията на чл. 47, ал.1 от ЗПКОНПИ – лицето, срещу което е подаден сигнала не попада в обхвата на лицата, заемащи висша публична длъжност по чл.6, ал.1 от ЗПКОНПИ.

От събраните в хода на административното производство доказателства Комисията установи следното от фактическа страна:

Сигналът е подаден от физическо лице с посочени три имена, адрес и е подписан.
При проверка на електронните страници на ОИК М. се установи, че с Решение №144/ 29.04.2016 г. на Общинска избирателна комисия – М. са прекратени правомощията на Б. Х. - избран за кмет на кметство Г., община М. на проведените местни избори за кметове и общински съветници на 25 октомври 2015 г. Със свое Решение №188 от 09.12.2016 г. Общинската избирателна комисия - М. е уведомила Централната избирателна комисия за това, че Решение №144/ 29.04.2016 г. е влязло в сила на 10.11.2016 г. 
От справка на електронната страница на Община М. е видно, че на проведено на 28.12.2016 г. заседание Общински съвет – М. е приел Решение №194, с което е одобрил предложено изменение в структурата на Общинска администрация – М., приета с Решение №54/ 17.03.2004 г. на Общински съвет - М., с последващи изменения от 03.01.2017 г., както следва: „Кмет, кметство с. Г. се изменя на Кметски наместник с. Г.“.
На електронната страница на Община М., в частта „Декларации ЗПУКИ“, подраздел „Допълнителни декларации“ са публикувани подадени от А. С. Ю. на 30.01.2017 г. декларации по чл.12, т.1 и т.2 от ЗПУКИ (отм.), в качеството му на кметски наместник.
 
При така установената фактическа обстановка, Комисията стигна до следните правни изводи:

Предпоставките за започване на производството за установяване на конфликт на интереси са уредени в чл. 47, ал. 1 и чл. 48, ал. 1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл. 9 от АПК. При липсата на предвидените в закона условия производството следва да се прекрати. 
 	А. С. Ю., в качеството му на кметски наместник, не е лице, заемащо висша публична длъжност и не попада в приложното поле на чл. 6, ал.1, т.1-50 от ЗПКОНПИ. Същият е лице по §2, ал.1, т.5 от Допълнителните разпоредби на ЗПКОНПИ. 
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка - субект, или лице, заемащо висша публична длъжност, срещу което да се проведе административното производство, се явява пречка за разглеждане на сигнала и е основание за прекратяване на производството и изпращане на сигнала по компетентност на органа по избора или назначаването, на основание чл.47, ал.5 от ЗПКОНПИ. 
Предвид гореизложеното, на основание чл. 27, ал. 2 от АПК, във вр. с чл.6, ал.1 и чл.47, ал.5, във връзка с §2, ал.5 от Закона за противодействие на корупцията и за отнемане на незаконно придобитото имущество,
Комисията за противодействие на корупцията и за отнемане на незаконно придобитото имущество,
Р Е Ш И: 

ПРЕКРАТЯВА производството по сигнал с рег. № ЦУ01-С-547/04.07.2019 г. против А. С. Ю. с ЕГН *****.

ПРЕПРАЩА сигнал с рег. № ЦУ01-С-547/04.07.2019 г. на КПКОНПИ по компетентност на Постоянната комисия за „Предотвратяване и разкриване на конфликт на интереси“ към Общински съвет – М. за предприемане на необходимите действия.	

След приключване на проверката по сигнала Постоянната комисия по „Предотвратяване и разкриване на конфликт на интереси“ към Общински съвет – М. следва да уведоми КПКОНПИ за резултатите от същата.	

Препис от решението да се изпрати на прокуратурата, с оглед преценка за реализиране на правомощията по чл. 76,  ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.




КОМИСИЯ:


Член:…………………/п/…………………./Антоанета Цонкова/


Член:…………………/п/…………………./Пламен Йоцов/
         
      	  Член:…………………/п/…………………./Силвия Къдрева/

